B4-0823, 0833 και 0838/98

Ψήφισμα σχετικά με την κατάσταση στο Αφγανιστάν

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του σχετικά με την κατάσταση στο Αφγανιστάν,

A. λαμβάνοντας υπόψη ότι το καθεστώς των Ταλιμπάν έχει εξαπλωθεί σχεδόν στο σύνολο της χώρας γεγονός που οδηγεί τους Ταλιμπάν στο να ζητούν τη διεθνή αναγνώριση του καθεστώτος τους που μέχρι σήμερα αναγνώριζαν μόνο η Σαουδική Αραβία, το Πακιστάν και τα Ηνωμένα Αραβικά Εμιράτα,

B. λαμβάνοντας υπόψη ότι οι Ταλιμπάν πολλαπλασιάζουν τις παραβιάσεις των θεμελιωδών ανθρωπίνων δικαιωμάτων, κυρίως δε της ισότητας μεταξύ των φύλων και της ελευθερίας έκφρασης, απαγορεύοντας ακόμη και τα γραπτά και τηλεοπτικά μέσα ενημέρωσης,

Γ. λαμβάνοντας υπόψη ότι το καθεστώς των Ταλιμπάν δέχεται και ενθαρρύνει τη διεθνή τρομοκρατία από το έδαφος που ελέγχει, όπως αποδείχθηκε πρόσφατα από το γεγονός ότι το Αφγανιστάν προσέφερε καταφύγιο στο Oussama Ben Laden, ο οποίος κατηγορείται για τις πρόσφατες τρομοκρατικές ενέργειες κατά των αμερικανικών πρεσβειών στην Αφρική και εναντίον τουριστών στην Αίγυπτο,

Δ. εκφράζοντας έντονη ανησυχία με αφορμή τις ειδήσεις σχετικά με τον αυξανόμενο εθνοτικό χαρακτήρα της διένεξης, κυρίως δε με αφορμή τις ανακοινώσεις της Διεθνούς Αμνηστίας σχετικά με σφαγές μελών της μειονότητας των Hazara,

Ε. συμμεριζόμενο τη θλίψη των ιρανικών αρχών για την τύχη των εννιά δολοφονηθέντων ιρανών διπλωματών και τις έντονες ανησυχίες τους όσον αφορά αφενός την τύχη των δύο διπλωματών που απήγαγαν οι Ταλιμπάν κατά την έφοδο στο ιρανικό προξενείο του Mazar-el-Sharif, και των οποίων εξακολουθεί να αγνοείται η τύχη, αφετέρου δε την κατάσταση όλων των ιρανών που διαμένουν στο Αφγανιστάν,

ΣΤ. εκφράζοντας την ανησυχία του για την πρόσφατη συγκέντρωση στρατιωτικών δυνάμεων στα σύνορα του Ιράν με το Αφγανιστάν,

Ζ. εκφράζοντας τη βαθειά θλίψη του για το θάνατο του Ιταλού Συνταγματάρχη Calς, ο οποίος απεβίωσε στην Καμπούλ μετά από τρομοκρατική επίθεση,

Η. λαμβάνοντας υπόψη ότι οι Ταλιμπάν αρνήθηκαν στους ΜΚΟ να παράσχουν τη βοήθειά τους στον αφγανικό πληθυσμό με βάση την αρχή της ίσης μεταχείρισης των δύο φύλων και τους διέταξαν να εγκαταλείψουν την Καμπούλ,

Θ. λαμβάνοντας υπόψη ότι η ανθρωπιστική βοήθεια της Επιτροπής αναγκάσθηκε επίσης να αναστείλει οιαδήποτε δραστηριότητα στην Καμπούλ,

Ι. εκφράζοντας τη βαθειά του λύπη για το γεγονός ότι οι διεθνείς ανθρωπιστικές οργανώσεις που ασκούσαν τις δραστηριότητές τους στο Αφγανιστάν μετά από τους σεισμούς που κατέστρεψαν την περιοχή, αναγκάστηκαν να εγκαταλείψουν το Αφγανιστάν λόγω των συνεχών περιορισμών και απειλών εκ μέρους των Ταλιμπάν και λόγω της βιαιότητας των συγκρούσεων μεταξύ των διαφόρων φατριών,

1. καταδικάζει με σθένος την άρνηση των ανθρωπίνων δικαιωμάτων εκ μέρους του καθεστώτος των Ταλιμπάν και ειδικότερα την απαράδεκτη μεταχείριση που υφίστανται οι γυναίκες του Αφγανιστάν;

2. καταδικάζει τις μαζικές σφαγές Σιιτών στην περιοχή του Mazar-el-Sharif και του Bamyan από τα τάγματα των Ταλιμπάν, καθώς και την κατάληψη του γενικού ιρανικού προξενείου στο Mazar-e-Sharif από τους Ταλιμπάν και τη δολοφονία των εννέα ιρανών διπλωματών;

3. απαιτεί από τους Ταλιμπάν να κοινοποιήσουν χωρίς αναβολή στοιχεία σχετικά με την τύχη των δύο ιρανών διπλωματών που συνελήφθησαν ως όμηροι κατά την έφοδο στο ιρανικό προξενείο του Mazar-el-Sharif;

4. καλεί τους Ταλιμπάν, καθώς και τα άλλα αντιμαχόμενα μέρη να επιτρέψουν την πραγματοποίηση, το συντομότερο δυνατόν, ερευνών εκ μέρους του ΟΗΕ, όπως έχει ζητήσει το Συμβούλιο Ασφαλείας;

5. επαναλαμβάνει την άποψή του ότι, για τη συνδιαλλαγή, υπάρχει μόνο ένας ειρηνικός δρόμος που περνά από τη συνεργασία, όπου ο ΟΗΕ πρέπει να διαδραματίσει τον καίριο και αμερόληπτο ρόλο του, όπως και η ΕΕ η οποία αποτελεί τον κύριο χορηγό ανθρωπιστικής βοήθειας;

6. καλεί επιμόνως τα κράτη μέλη της ΕΕ να μην αναγνωρίσουν το καθεστώς των Ταλιμπάν ενόσω εξακολουθεί να μη σέβεται τα θεμελιώδη ανθρώπινα δικαιώματα;

7. καλεί τα κράτη που έχουν αναγνωρίσει το καθεστώς των Ταλιμπάν να αποσύρουν την υποστήριξή τους;

8. ζητεί από τα κράτη της ΕΕ να μην συνάψουν οικονομικές σχέσεις με το καθεστώς των Ταλιμπάν, πλην της ανθρωπιστικής βοήθειας, και να ενισχύσουν στο πλαίσιο αυτό την πολιτική και ανθρωπιστική συνεργασία με τις γειτονικές του Αφγανιστάν χώρες, οι οποίες απειλούνται από τις τρομοκρατικές δραστηριότητες των φονταμενταλιστών που υποστηρίζουν οι Ταλιμπάν;

9. καλεί την Επιτροπή, το Συμβούλιο και τα κράτη μέλη να απαιτήσουν την αναθεώρηση των σχεδίων του Προγράμματος των Ηνωμένων Εθνών για τον Έλεγχο των Ναρκωτικών σχετικά με το Αφγανιστάν, στους κόλπους των αρμοδίων αρχών των Ηνωμένων Εθνών;

10. επαναλαμβάνει ότι οι ιρανικές αρχές δεν θα πρέπει να συμβάλουν στην περαιτέρω κλιμάκωση του πολέμου στο Αφγανιστάν;

11. εκφράζει τη βαθειά του θλίψη για το θάνατο του Συνταγματάρχη Calς και καταδικάζει με σθένος τόσο τους δράστες όσο και τους εντολείς του εγκλήματος και ζητεί από τους Ταλιμπάν να παράσχουν το ταχύτερο δυνατόν όλες τις διευκρινίσεις σχετικά με τη δολοφονία αυτή;

12. υπενθυμίζει ότι ο θάνατος του Συνταγματάρχη Calς συνιστά το ένατο θανατηφόρο συμβάν από την αρχή του έτους με θύματα αξιωματικούς εν υπηρεσία στο πλαίσιο των αποστολών του ΟΗΕ για τη διατήρηση και την αποκατάσταση της ειρήνης στο Αφγανιστάν;

13. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, το Γενικό Γραμματέα των Ηνωμένων Εθνών, τις κυβερνήσεις των Ηνωμένων Πολιτειών, του Ουζμπεκιστάν, του Ιράν, του Πακιστάν, της Σαουδικής Αραβίας, των Ηνωμένων Αραβικών Εμιράτων, του Τατζικιστάν, της Ρωσίας και της Ινδίας, καθώς και στη Συμμαχία του Βορρά και τους Ταλιμπάν.